CELEX: 32017D0630(01)
Language: hr
Date: 2017-06-29 00:00:00
Title: Provedbena odluka Komisije od 29. lipnja 2017. o objavi u Službenom listu Europske unije zahtjeva za izmjenu specifikacije proizvoda za naziv u sektoru vina iz članka 105. Uredbe (EU) br. 1308/2013 Europskog parlamenta i Vijeća (Vacqueyras (ZOI))

30.6.2017   
            
            
               HR
            
            
               Službeni list Europske unije
            
            
               C 206/9
            
         PROVEDBENA ODLUKA KOMISIJE
   od 29. lipnja 2017.
   o objavi u Službenom listu Europske unije zahtjeva za izmjenu specifikacije proizvoda za naziv u sektoru vina iz članka 105. Uredbe (EU) br. 1308/2013 Europskog parlamenta i Vijeća (Vacqueyras (ZOI))
   (2017/C 206/04)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 97. stavak 3.,
   budući da:
   
               (1)
            
            
               Francuska je podnijela zahtjev za izmjenu specifikacije za naziv „Vacqueyras” u skladu s člankom 105. Uredbe (EU) br. 1308/2013.
            
         
               (2)
            
            
               Komisija je razmotrila taj zahtjev i utvrdila da su ispunjeni zahtjevi iz članaka 93. do 96., članka 97. stavka 1. te članaka 100., 101. i 102. Uredbe (EU) br. 1308/2013.
            
         
               (3)
            
            
               Kako bi se omogućilo podnošenje prigovora u skladu s člankom 98. Uredbe (EU) br. 1308/2013, u Službenom listu Europske unije trebalo bi stoga objaviti zahtjev za izmjenu specifikacije za naziv „Vacqueyras”,
            
         ODLUČILA JE:
   Jedini članak
   Zahtjev za izmjenu specifikacije za naziv „Vacqueyras” (ZOI) iz članka 105. Uredbe (EU) br. 1308/2013 utvrđen je u Prilogu ovoj Odluci.
   U skladu s člankom 98. Uredbe (EU) br. 1308/2013 objava ove Odluke predstavlja temelj za podnošenje prigovora na izmjenu specifikacije iz prvog stavka ovog članka u roku od dva mjeseca od datuma objave ove Odluke u Službenom listu Europske unije.
   
      Sastavljeno u Bruxellesu 29. lipnja 2017.
      
         
            Za Komisiju
         
         Phil HOGAN
         
            Član Komisije
         
      
   
   
      (1)  SL L 347, 20.12.2013., str. 671.
   
   
      PRILOG
      ZAHTJEV ZA IZMJENU SPECIFIKACIJE PROIZVODA
      
         „VACQUEYRAS”
      
      
         AOP-FR-A0151-AM01
      
      Datum podnošenja zahtjeva: 3. prosinca 2015.
      1.   Pravila koja se primjenjuju na izmjenu
      
      Članak 105. Uredbe (EU) br. 1308/2013 – Izmjena koja nije manja
      2.   Opis i obrazloženje izmjene
      
      2.1.   Pravila u pogledu vinskih sorti na poljoprivrednom gospodarstvu
      
      U točki V. specifikacije definirana su pravila o udjelu različitih odobrenih vinskih sorti na poljoprivrednom gospodarstvu. Za crna vina ta su pravila sljedeća:
      
                  —
               
               
                  ukupni udio glavne sorte i dodatnih sorti viši je ili jednak 90 % zasađenih vinskih sorti;
               
            
                  —
               
               
                  udio sorte grenache N viši je ili jednak 50 % zasađenih vinskih sorti;
               
            
                  —
               
               
                  udio sorti mourvèdre N i syrah N zajedno viši je ili jednak 20 % zasađenih vinskih sorti.
               
            Za crna vina uvedena je prilagodba: pravila se ne primjenjuju na gospodarske operatore koji uzgajaju grožđe, ali ne proizvode vino od vlastitog uzgoja, i čije poljoprivredno gospodarstvo ima ukupnu površinu (sa svim bojama grožđa zajedno) u okviru ograničene površine zemljišne čestice manju od 1,5 ha zasađenu ZOI-jem „Vacqueyras”.
      Prethodno navedena pravila u pogledu sadnje sorti nisu prilagođena malim poljoprivrednim gospodarstvima koja se najčešće sastoje od nekoliko zemljišnih čestica i ne proizvode vlastita vina.
      Ta izmjena ne utječe na jedinstveni dokument.
      2.2.   Prakse uzgoja
      
      Točka VI. podtočka 2. druga alineja specifikacije, u kojoj je navedeno: „Uklanjanje samoniklog bilja vrši se od 1. rujna do 1. veljače na mehanički način ili opremom kojom se osigurava točna lokalizacija upotrebe sredstava za tretiranje.” zamjenjuje se sljedećim odredbama: „Na najmanje 60 % površine između dva reda vrši se obrada tla ili je prisutan zasađeni ili samonikli biljni pokrov. U potonjem slučaju uklanjanje samoniklog bilja vrši se na mehanički način ili opremom kojom se omogućuje točna lokalizacija upotrebe sredstava za tretiranje.”
      Skupina koja podnosi zahtjev želi da se mehanička obrada tla vrši cijele godine tako da više nema golog tla.
      Ta izmjena ne utječe na jedinstveni dokument.
      2.3.   Analitičke norme
      
      U točki IX. podtočki 1. podtočki (c) specifikacije norma koja se odnosi na intenzitet boje crnih vina spušta se sa 6 na 5.
      Ta je izmjena nužna jer je trenutačan prag previsok te penalizira cuvéee s visokim udjelom sorte grenache N, koja je glavna sorta oznake za crna vina. Riječ je o slabo obojenoj sorti (s niskim udjelom antocijana) koja stoga ne može doseći visok intenzitet boje.
      2.4.   Ostale izmjene
      
      U okviru ovog zahtjeva za izmjenu jedinstveni dokument ažuriran je u skladu s novim pravilima unosa softvera e-ambrosia.
      JEDINSTVENI DOKUMENT
      1.   Naziv
      
      Vacqueyras
      2.   Vrsta oznake zemljopisnog podrijetla
      
      ZOI – Zaštićena oznaka izvornosti
      3.   Kategorije proizvoda od vinove loze
      
      
               
                  1.
               
               
                  Vino
               
            4.   Opis vina
      
      Mirna bijela vina
      Bijela vina, iako čine tek mali udio proizvodnje, imaju snažan identitet s većinski cvjetnim aromama, ublaženima voćnim notama agruma. Pri kušanju njihova struktura i lepršavost pridaju im punoću i dugotrajnu aromatičnost.
      Bijela vina dobivaju se od sorti bourboulenc B, clairette B, grenache blanc B, marsanne B, roussanne B i viognier B.
      TAVNM (minimalna prirodna alkoholna jakost po volumenu): 12 %.
      U pakiranju:
      
                  —
               
               
                  udio fermentabilnog šećera ≤ 3 g/L ako je TAVN ≤ 14 %;
               
            
                  —
               
               
                  udio fermentabilnog šećera ≤ 4 g/L ako je TAVN > 14 %.
               
            
         Najveća ukupna alkoholna jakost (u % volumnog udjela): 14
      
         Najveći udio hlapljivih kiselina (u miliekvivalentima po litri): 
      Ostali analitički kriteriji u skladu su s pravilima Zajednice.
      Mirna crna vina
      Na crna vina, koja se proizvode u najvećoj mjeri, utječu različite vrste tala i uglavnom se dobivaju od sorti grenache N, mourvèdre N i syrah N.
      Odlikuju se pak snažnim identitetom koji je često naglašen prilično dugačkim razdobljem sazrijevanja, iako ono nije obavezno. Arome su složene, a u njima prevladava aroma šumskog voća, često s notama prezrelosti, kandiranog voća ili džema.
      Sazrijevanjem dobivaju začinjenije, životinjske note (koža, divljač …). Okus u ustima je bogat, osebujan, gust, intenzivan po svojoj taninskoj strukturi, a pritom nije agresivan. To su vina koja dobro stare, snažnog, punog i profinjenog okusa.
      TAVNM: 12,5 %.
      U pakiranju:
      
                  —
               
               
                  udio fermentabilnog šećera ≤ 3 g/L ako je TAVN ≤ 14 %;
               
            
                  —
               
               
                  udio fermentabilnog šećera ≤ 4 g/L ako je TAVN > 14 %;
               
            
                  —
               
               
                  udio jabučne kiseline ≤ 0,4 g/L;
               
            
                  —
               
               
                  intenzitet boje (DO 420 nm+DO 520 nm+DO 620 nm) ≥ 5;
               
            
                  —
               
               
                  indeks ukupnih polifenola (DO 280 nm) ≥ 45.
               
            
         Najveća ukupna alkoholna jakost (u % volumnog udjela): 14
      
         Najveći udio hlapljivih kiselina (u miliekvivalentima po litri): 
      Ostali analitički kriteriji slijede pravila Zajednice.
      Mirna ružičasta vina
      Ružičasta vina, koja se proizvode u jednako maloj mjeri kao bijela vina, prilično su intenzivne boje, bogata i snažna okusa obično s dominantno voćnom notom i također se uglavnom dobivaju od sorti grenache N, mourvèdre N i syrah N. Odlikuju se dugotrajnom aromom.
      TAVNM: 12 %.
      U pakiranju:
      
                  —
               
               
                  udio fermentabilnog šećera ≤ 3 g/L ako je TAVN ≤ 14 %;
               
            
                  —
               
               
                  udio fermentabilnog šećera ≤ 4 g/L ako je TAVN > 14 %.
               
            
         Najveća ukupna alkoholna jakost (u % volumnog udjela): 14
      
         Najveći udio hlapljivih kiselina (u miliekvivalentima po litri): 
      Ostali analitički kriteriji slijede pravila Zajednice.
      5.   Enološki postupci
      
      a.   Osnovne enološke prakse
      
      Enološke prakse
      Ograničenja u pogledu proizvodnje
      Zabranjena je upotreba komadića drva.
      Za proizvodnju ružičastih vina zabranjena je upotreba enološkog ugljena, čistog ili umiješanog u pripravke.
      Razmak između redova i trsova
      Praksa uzgoja
      Razmak između redova ne smije biti veći od 2,50 metara.
      Oko svakog je trsa maksimalna površina od 2,50 m2. Razmak između trsova u istom redu iznosi između 0,85 i 1,20 metara.
      Rezidba vinove loze
      Praksa uzgoja
      Trsovi su nisko rezani (uzgojni oblik vaze ili kordonac Royat), s najviše 6 reznika. Svaki reznik ima najviše dva pupa.
      Razdoblje oblikovanja ili pomlađivanja kordonca Royat ograničeno je na dvije godine. Tijekom tog razdoblja dozvoljena je rezidba Guyot s krakom s najviše osam pupova i reznikom s najviše dva pupa.
      Sorta viognier B može imati sljedeći uzgojni oblik:
      
                  —
               
               
                  bilo jednostruki Guyot s najviše 8 pupova na kraku i jednim ili dva reznika s najviše dva pupa;
               
            
                  —
               
               
                  bilo dvostruki Guyot s najviše 6 pupova na svakom kraku i jednim ili dva reznika s najviše dva pupa.
               
            Navodnjavanje
      Praksa uzgoja
      Navodnjavanje se može odobriti.
      b.   Najveći urodi
      
      40 hektolitara po hektaru
      6.   Ograničeno područje
      
      Berba grožđa, proizvodnja, razvoj i sazrijevanje vina vrše se na području sljedećih općina u departmanu Vaucluse: Sarrians, Vacqueyras.
      7.   Glavne sorte vinove loze
      
      
                   
               
               
                  Viognier B
               
            
                   
               
               
                  Bourboulenc B
               
            
                   
               
               
                  Grenache N
               
            
                   
               
               
                  Grenache blanc B
               
            
                   
               
               
                  Clairette B
               
            
                   
               
               
                  Cinsaut N
               
            
                   
               
               
                  Mourvèdre N
               
            
                   
               
               
                  Marsanne B
               
            
                   
               
               
                  Syrah N
               
            
                   
               
               
                  Roussanne B
               
            8.   Opis povezanosti
      
      U srcu južnih vinograda doline Rhône i priznato kao „cru des Côtes du Rhône”, područje zaštićene oznake izvornosti „Vacqueyras” jedno je od područja koja okružuju impozantni vapnenački masiv Dentelles de Montmirail. Ta fascinantna planina, „mons mirabilis”, prvi je alpski obronak u smjeru doline Rhône, koju djelomično presijeca od istoka prema zapadu.
      Zemljopisno područje nalazi se unutar općina Vacqueyras i Sarrians u departmanu Vaucluse. „Vacqueyras” u potpunosti opravdava svoj stari naziv: „Vallis Quadreria”, „Vallée de Pierres” (kamena dolina), u kojoj su se vinogradi sadili uglavnom na širokim terasama uz rijeku Ouvèze, na nadmorskoj visini između 60 i 160 metara. Klima je mediteranska, topla i suha s osobito snažnom insolacijom. No odlikuje se kontrastima sa slabim, ali vrlo neredovitim godišnjim padalinama te se u razdobljima ravnodnevnica ponekad javljaju snažne kiše. Osim toga, zemljopisno područje velikim je dijelom godine (više od 100 dana godišnje) izloženo utjecaju mistrala, snažnog i hladnog sjevernog vjetra.
      Kombinirajući s jedne strane prirodne uvjete koji su pogodni za jedinstveni potencijal berbe grožđa, s visoko propusnim tlima (pijesak, kameniti pješčenjak, obli šljunak), često povezanima s glinenom matricom koja može poslužiti kao važna rezerva vode u sušnim razdobljima, a s druge strane mediteransku klimu ublaženu blizinom masiva Dentelles de Montmirail koji omogućuju dobre uvjete za sazrijevanje bobica, bez previsokih temperatura, i povoljan utjecaj mistrala na koncentraciju i na zaštitu od kriptogamnih bolesti, te konačno ljudske čimbenike koji se s koljena na koljeno očituju u znanju i vještinama proizvođača u pogledu sadnje sorti i njihova kombiniranja, vina sa zaštićenom oznakom izvornosti „Vacqueyras” svjedoče o jedinstvenom karakteru ovog područja.
      Ta se međudjelovanja posebno mogu osjetiti u crnim vinima koja su složen spoj snažnog okusa i taninske strukture, dobivenima od grožđa iz šljunkovitih područja, u finoći i voćnoj aromi grožđa iz pjeskovitijih područja te skladu i uravnoteženosti grožđa iz područja kamenitog pješčenjaka. Zahvaljujući tom potencijalu, primjenom znanja i vještina omogućuje se očuvanje identiteta crnih vina uz poštovanje jedinstvene prirode sirovina.
      Osobiti identitet proizvedenih vina priznat je i za bijela i ružičasta vina kojima u korist idu isti kvalitativni aspekti koji proizlaze iz prirodnih čimbenika i proizvodnih praksi, a to je prilično iznimno za to vinogradarsko područje.
      Ugled, znanje i vještine, praksa i kvaliteta vina vidljivi su u vinogradima „Vacqueyras”, zahvaljujući važnoj i dobro očuvanoj ruralnoj baštini povezanoj s poljoprivrednom djelatnošću.
      9.   Osnovni dodatni uvjeti
      
      Veća zemljopisna jedinica
      Pravni okvir:
      domaće zakonodavstvo
      Vrsta dodatnog uvjeta:
      dodatne odredbe koje se odnose na etiketiranje
      Opis uvjeta:
      Na etiketi vina sa zaštićenom oznakom izvornosti može se navesti veća zemljopisna jedinica „Cru des Côtes du Rhône” ili „Vignobles de la Vallée du Rhône”. Uvjeti za upotrebu veće zemljopisne jedinice „Vignobles de la Vallée du Rhône” utvrđeni su sporazumom koji su potpisala različita odgovarajuća tijela za zaštitu i upravljanje u pogledu uvjeta za upotrebu te veće zemljopisne jedinice.
      Područje u neposrednoj blizini
      Pravni okvir:
      domaće zakonodavstvo
      Vrsta dodatnog uvjeta:
      odstupanje u pogledu proizvodnje u ograničenom zemljopisnom području
      Opis uvjeta:
      Područje u neposrednoj blizini, određeno odstupanjem za proizvodnju, razvoj i sazrijevanje vina, čine područja sljedećih općina:
      
         departman Ardèche: dvije općine;
      
         departman Drôme: pet općina;
      
         departman Rhône: tri općine;
      
         departman Vaucluse: 59 općina.
      U specifikaciji oznake naveden je detaljan popis općina po departmanima.
      10.   Poveznica na specifikaciju proizvoda
      
      https://info.agriculture.gouv.fr/gedei/site/bo-agri/document_administratif-5cae91ee-7281-49fb-a01b-3d1fff4f78ec